Lørdag, der også markerer starten på påskeferien for mange danskere, er startet med gråvejr og silende regn i store dele af landet. I Jylland og på Fyn oplever man silende regn, og i perioder kan nedbøren - især i det centrale Jylland - falde som slud ved temperaturer på mellem én og to-tre graders varme. Længere østpå i Danmark er det overskyet, men fortsat tørt, og her ligger temperaturerne på omkring 6-7 grader. Kun på Bornholm, hvor man fortsat oplever lidt af fredagens forårsvarme, er temperaturen steget til over ti grader. Det udbredte regnvejr breder sig i de kommende timer mod øst, hvilket medfører, at man efterhånden også skal væbne sig med paraplyen, hvis man skal udenfor i den østlige del af Danmark. Samlet set kan der falde mellem fem og ti millimeter regn, hvor der kommer mest. Opklaring fra vest I takt med at regnvejret bevæger sig mod øst, vil en opklaring samtidigt brede sig ind over Jylland fra vest. Det giver perioder med ganske pænt vejr, men der er også mulighed for byger i kølvandet på regnvejret. Derimod skal man væbne sig med tålmodighed i den østlige del af Danmark, hvor opklaringen først når frem i løbet af eftermiddagen. På Bornholm vil opklaringen sandsynligvis først være en realitet efter solnedgang lørdag aften. Temperaturerne vil dagen igennem ligge på mellem fire og otte grader, men hvis nedbøren er kraftig kan temperautren falde til få graders varme. Desuden bliver det i perioder ret blæsende fra vest, så det vil føles råkoldt, hvis man udsættes for blæsten. Allerede søndag skal et nyt og udbredt regnvejr bevæge sig ind over Danmark.

Opsummering:
Allerede i løbet af formiddagen begynder det at klare op fra vest.